Ragnhildur Ágústsdóttir, framkvæmdastjóri Ódýra símafélagsins

Ragnhildur Ágústsdóttir tók nýverið við stöðu framkvæmdastjóra hjá Ódýra símafélaginu, sem rekur lággjaldavörumerkin SKO og BTnet, en félagið er í eigu Teymis.

„SKO hefur allt frá upphafi boðið ódýrari GSM þjónustu og náð góðri fótfestu á íslenska símamarkaðinum. Viðskiptavinir SKO eru orðnir um fimm þúsund sem verður að teljast góður árangur á ekki lengri tíma en níu mánuðum. Sem framkvæmdastjóri ber ég ábyrgð á rekstrinum og því í nógu að snúast.

Þar sem fyrirtækið er ekki svo ýkja stórt í sniðum og hefur aðeins yfir fimm starfsmönnum að ráða er starfið mjög fjölbreytt og spannar allt frá því að samþykkja reikninga og yfirfara uppgjör til þess að sjá um markaðsmálin. Þetta er krefjandi starf en það er að sama skapi mjög spennandi og skemmtilegt. Ég er nú bara þannig gerð að ég hef meira gaman af hlutunum ef þeir reyna svolítið á þolrifin.“

Ragnhildur er 25 ára og í sambúð með Júlíus Inga Jónssyni sem einnig starfar sem framkvæmdastjóri. Þau eiga von á sínu fyrsta barni í vor og í nógu að snúast í þeim efnum. „Það er kannski ákveðið aukaálag sem fylgir því að taka við starfi sem þessu verandi barnshafandi en það er bara verkefni sem takast þarf á við með opnum huga eins og allt annað. Ég get ekki annað en litið svo á að ég sé einstaklega heppin. Það eru mjög spennandi tímar framundan hjá mér, bæði í leik og starfi.“

Ragnhildur er viðskiptafræðingur að mennt, útskrifaðist frá Háskólanum í Reykjavík vorið 2005. Þegar ein önn var eftir af náminu hóf hún störf sem markaðsstjóri Skjás eins og starfaði þar meðfram námi í nokkra mánuði og svo áfram að útskrift lokinni. „Það var mjög spennandi og lærdómsríkt að vinna á Skjá einum en þegar mér bauðst að taka þátt í að byggja upp nýtt fyrirtæki frá grunni gat ég ekki annað en slegið til. Þetta er eitthvað sem mig hefur alltaf langað til að gera og svona tækifæri bjóðast ekki á hverjum degi.“

Ragnhildur segist vera óttalegt fiðrildi þegar kemur að áhugamálum. „Ef ég á að nefna eitthvað sérstakt þá hef ég mjög gaman af góðum kvikmyndum og vel gerðum þáttaröðum og hef sérstakt dálæti á evrópskum myndum og er raunar svolítið gamaldags hvað varðar kvikmyndasmekk. Ég hef einnig gaman af íþróttum og útivist hvers konar, horfi talsvert á fótbolta þó að það sé nú kannski mest kærastanum að þakka.

Ég hef einnig mjög gaman af golfi sem við höfum verið að uppgötva undanfarin tvö ár. Svo er það auðvitað þetta klassíska, ferðalög. Framandi slóðir eru spennandi, en ég hef ekki síður gaman af því að ferðast um Ísland. Það er til dæmis alveg yndisleg tilfinning að vakna í tjaldi eldsnemma morguns, fersk eins og blóm í haga, skjögra út og draga fram útilegustólana.

Ég tók mér síðbúið sumarfrí í nóvember og fór vestur um haf til Bandaríkjanna, en þangað hafði ég aldrei komið áður. Við dvöldumst í sól og sumaryl í Flórída í tvær vikur og tvo daga í New York í bakaleiðinni. New York er stórbrotin og maður verður óttalega lítill innan um þessar risavöxnu byggingar á Manhattan sem ná svo langt sem augað eygir.“

Nafn: Ragnhildur Ágústsdóttir. Fæðingarstaður: Reykjavík, 27. 5. 1981. Foreldrar: Ágúst Þór Gunnarsson og Hólmfríður Sigurðardóttir. Maki: Júlíus Ingi Jónsson. Börn: Frumburður á leiðinni. Menntun: B.Sc. gráða í viðskiptafræði frá Háskólanum í Reykjavík.